《题灞桥风雪图》
元代·张仲深

长安雨雪大如瓮，马蹄晓蹴东华冻。长安雨雪大如掌，磔磔商车竞来往。

先生名利两不干，骑驴底事冲风寒。风髯猎猎雪种种，三尺蹇驴僵不动。

自知清骨为诗瘦，不道玉山和雪耸。君不见长安有客似龟缩，梦魂不到山阴曲。

陶家风味党家奢，煮茗烹羔总庸俗。清标何似襄阳老，一片襟怀自倾倒。

只因灞桥觅诗忙，非是长安被花恼。豪吟往往凌鲍谢，长才靡靡压郊岛。

载披毫素眼生花，悲吒无端动清昊。

作者简介：字子渊，庆元路人。生卒年均不详，约元惠宗至元中前后在世。生平事迹不详。著有子渊诗集六卷，《四库总目》多与遒贤、杨维桢、张雨、危素、袁华、周焕文、韩性、乌本良斯道兄弟倡和之作。古诗冲澹，颇具陶韦风格。